18/12/16

**תוצאות ביניים של ניסוי נעים לירוק - הקדמה**

"נעים לירוק" הוא ניסוי שמטרתו לבחון את הנכונות של ציבור הנהגים לשנות את הרגלי הנהיגה שלו כך שתרומתו לגודש תהיה יותר קטנה.

להקדמה זו מצורפים תקציר מנהלים ודו"ח המתארים את ממצאי הביניים של הניסוי. הירידה בהיקף הנסיעות בגודש של משתתפי הניסוי היתה 16.5%. שינוי זה נבע בעיקרו מהפחתה של 35% בנסיעות בגודש שבצעו 45% ממשתתפי הניסוי.

בגלל הדינמיקה של היווצרות הגודש, הפחתת נסיעות בגודש בסדר גודל כזה תקטין מאוד את הצפיפות בצירים המרכזיים בשעות השיא, תגדיל בהם את מהירות הנסיעה ובחלק מהמקרים תמנע את היווצרות הפקק.

הניסוי מדמה מיסוי דיפרנציאלי , כלומר מצב שבו הפחתה במיסוי נעשית באופן תלוי-שימוש [מקום ,מרחק, שעה, רמת זיהום].

העלות התקציבית להפחתת נסיעה בגודש במסגרת הניסוי היתה כ 12 ₪ להסטת נסיעה משעת שיא לשעה מוקדמת או מאוחרת יותר, ושל כ 22 ₪ להימנעות מנסיעה ברכב בחלק מהימים באחת מהדרכים המפורטות בתקציר, במשוקלל: 17.50 ₪ להפחתת נסיעה בגודש. **העלות למשק** של מדיניות תשלומים זו זעומה, שכן אלו הם **תשלומי העברה** ועל כן אינם עלות מנקודת הראות של כלל המשק.

עלות זו, במונחים תקציביים, ועל אחת כמה במונחי עלות למשק, קטנה מהעלות של השגת אותה התוצאה באמצעות השקעה בתחבורה ציבורית. אין כמעט הצלחה בהסטות נוסעי רכב פרטי לשירות האוטובוסים, ובשירות המסילתי התמיכה גבוהה פי כמה.

עם זאת יש לציין שככל שהמתנדבים תפסו את חלופת התחבורה הציבורית העומדת לרשותם כטובה יותר כן הם נטו יותר להשתמש בה בחלק או בכל מסלול נסיעתם. כלומר, יש תמיכה הדדית בשילוב של תשלום תלוי שימוש ברכב פרטי לתחבורה ציבורית משופרת .

העבודה הוכנה ע"י אסף חזות ויהושע כהן מחברת מתת בליווי פרופ' יורם שיפטן.

**ניצן יוצר**

**מנהל הניסוי**